## Zaključci Zastupničkog doma Sabora Republike Hrvatske

### NN 23/1995 (5.4.1995.), Zaključci Zastupničkog doma Sabora Republike Hrvatske

# ZASTUPNIČKI DOM SABORA REPUBLIKE HRVATSKE

Zastupnički Dom Sabora Republike Hrvatske, na svojoj 24. sjednici,
održanoj 28. ožujka 1995. godine, saslušavši izvješće ministra vanjskih
poslova Republike Hrvatske dr. Mate Granića u svezi sa sporazumom
iz Kopenhagena glede međunarodnih pregovora Hrvatske o uspostavi novih
mirovnih mehanizama za provedbu mirne reintegracije privremeno okupiranih
područja u ustavnopravni sustav Republike Hrvatske, podsjećajući
na svoje prijašnje zaključke i rezolucije, a posebno na Zahtijevanja
od 23. rujna 1994., Odluku od 7. listopada 1994. i Deklaraciju od 27. siječnja
1995. godine, donio je sljedeće

## Zaključke

### Zastupničkog doma Sabora Republike Hrvatske

1. Sabor Republike Hrvatske ostaje kod svojih zaključaka od 27.
siječnja 1995. o okončanju mandata UNPROFOR-a u Republici
Hrvatskoj s 31. ožujkom 1995. godine.

Prihvaćajući s razumijevanjem pozive medunarodne zajednice
da se nastavi međunarodna nazočnost u Hrvatskoj, te u interesu
provedbe mirovnog rješenja na vlastitom tlu, Republika Hrvatska je pripravna
prihvatiti nove međunarodne snage s novim mandatom ustanovljenim putem
UN, pošto se mandat sadašnjih snaga (UNPROFOR) proglasi okončanim
s 31. ožujkom 1995. godine, sukladno zahtjevu Republike Hrvatske.

2. Nove međunarodne snage svojim nazivom i mandatom trebaju biti
posebno određene za Republiku Hrvatsku, u nazivu izričito nositi
riječ Hrvatska, te i u tom smislu biti odvojene od međunarodnih
snaga za druge države zahvaćene krizom na jugoistoku Europe.

3. Mandatom međunarodnih snaga mora se jasno osigurati primjerena
i učinkovita kontrola međunarodnih granica Hrvatske prema Srbiji/Crnoj
Gori i dijelu Bosne i Hercegovine što ih kontroliraju paravojne postrojbe
hrvatskih Srba, te režim prelaska graničnih prijelaza na područjima
što nisu pod kontrolom hrvatskih vlasti dovesti u potpun sklad s hrvatskom
suverenošću, a poglavito s Rezolucijom Vijeća sigurnosti UN
820, članak 12, te Rezolucijom Vijeća sigurnosti UN 769.

4. Mandat UN treba uključivati djelatne mjere provedbe mirovnog
rješenja, i to:

a) razoružanje i raspuštanje svih naoružanih pobunjeničkih skupina
i postrojbi te razvojačenje okupiranih hrvatskih područja,

b) povlačenje svih okupacijskih snaga s okupiranih područja
Republike Hrvatske i sprječavanje ulaska novih snaga i postrojbi
iz Srbije/Crne Gore te snaga bosanskih Srba s teritorija Bosne i Hercegovine,

c) omogućavanje sigurnog povratka svim prognanim osobama,

d) osiguranje zaštite i sigurnog života svim osobama koje su prije srpske
agresije živjele na sada okupiranim područjima Republike Hrvatske,

e) omogućavanje momentalne uspostave vlasti Republike Hrvatske
u tzv. ružičastim zonama, a zatim i na svim sada okupiranim područjima
Republike Hrvatske u skladu s Ustavom Republike Hrvatske i Ustavnim zakonom
o ljudskim pravima i slobodama i pravima etničkih zajednica ili
manjina,

f) uspostava lokalnih policijskih snaga u sastavu primjerenom prijeratnom
nacionalnom sastavu pučanstva, te g) provedba drugih odredbi važećih
rezolucija Vijeća sigurnosti UN, posebice 815, 871. i 947, te rezolucije
Opće skupštine UN 49/93. M. 5. Sabor Republike Hrvatske smatra neprihvatljivim
da tzv. Vanceov plan, kao svojedobno privremeno rješenje usvojeno prije
priznanja Republike Hrvatske i njezina ulaska u Ujedinjene narode, posluži
kao pravni i politički temelj nazočnosti i djelovanja međunarodnih
snaga na teritoriju Republike Hrvatske.

Klasa: 021-03/95-01/04

Zagreb, 28. ožujka 1995.

ZASTUPNIČKI DOM SABORA REPUBLlKE HRVATSKE

Predsjednik Zastupničkog doma Sabora

**dr. Nedjeljko Mihanović,** v. r.

Ostalo, NN 23/1995-477